ET Euroopa Liidu Teataja L 186/3

KOMISJONI MÄÄRUS (EÜ) nr 665/2008,

14. juuli 2008,

millega kehtestatakse nõukogu määruse (EÜ) nr 199/2008 (kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. veebruari 2008. aasta määrust (EÜ) nr 199/2008 kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta, (1) eriti selle artikli 4 lõiget 4, artikli 5 lõiget 3, artikli 7 lõiget 1, artikli 8 lõiget 7, artikli 12 lõiget 2 ja artikli 25,

ning arvestades järgmist:

(1) Määrusega (EÜ) nr 199/2008 on kehtestatud andmete kogumist, haldamist ja kasutamist käsitlev ühenduse raamistik, mille eesmärk on luua kindel alus kalanduse teaduslikuks analüüsiks ja ühise kalanduspoliitika rakendamisega seotud usaldusväärsete teaduslike nõuannete esitamiseks.

(2) Andmete kogumise ja jälgimise meetodid ja kord peaksid olema kooskõlas rahvusvaheliste teadusasutuste ja piirkondlike kalavarude majandamise organisatsioonide kehtestatud kvaliteedistandarditega ning põhinema kalandusandmete kogumises saadud kogemustel alates esimese ühenduse raamistiku kehtestamisest 2000. aastal ja kalanduse teadus-, tehnika- ja majanduskomitee (edaspidi „STECF”) nõuannetel.

(3) Liikmesriigid peaksid kehtestama mitmeaastased riiklikud programmid andmete kogumiseks, haldamiseks ja kasutamiseks kooskõlas mitmeaastase ühenduse programmiga. Kõnealused programmid tuleks esitada komisjonile piisavalt vara, et komisjonil oleks võimalik õigeaegselt teha rahastamisotsused järgnevaks aastaks. Liikmesriigid peaksid vältima andmete kogumise dubleerimist. Liikmesriigid peaksid riiklike programmide rakendamise kohta aru andma.

(4) Liikmesriikide meetmete koordineerimine ja ülesannete jagamine võimaluse korral riiklike programmide vahel tuleks tagada piirkondlikul tasandil.

(5) Mitmeaastane ühenduse programm kehtestatakse eraldi komisjoni otsusega.

(6) Käesoleva määrusega ettenähtud meetmed on kooskõlas kalanduse ja vesiviljeluse korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Riiklike programmide sisu

Määruse (EÜ) nr 199/2008 artiklis 4 osutatud mitmeaastased riiklikud programmid hõlmavad järgmisi andmeid:

a) kavandatud meetmed mitmeaastases ühenduse programmis osutatud moodulite ja osade kaupa järgmiste piirkondade kohta: — Läänemeri (ICES piirkonnad IIIb–d), — Põhjameri (ICES piirkonnad IIIa, IV ja VIId) ning Jäämere idaosa (ICES piirkonnad I ja II), — Põhja-Atlandi ookean (ICES piirkonnad V–XIV ja NAFO piirkonnad), — Vahemeri ja Must meri, — piirkonnad, kus ühenduse laevad tegelevad kalapüügiga ja mida majandavad piirkondlikud kalavarude majandamise organisatsioonid, milles ühendus on lepinguosaline või vaatleja;

b) mitmeaastases ühenduse programmis osutatud moodulite ja osade ning käesoleva artikli punktis a nimetatud piirkondade kaupa jaotatud analüütilise arvestuse elemendid;

c) järgitud valikuuringustrateegiate ja kasutatud statistiliste hinnangute üksikasjalik kirjeldus täpsustaseme ning kulu ja täpsuse suhte hindamiseks;

d) elemendid, mille abil saab näidata, et sama piirkonna riiklikke programme koordineeritakse omavahel ja et kõnealused ülesanded on jagatud asjaomaste liikmesriikide vahel.

Artikkel 2

Riiklike programmide esitamine

1. Mitmeaastane riiklik programm esitatakse komisjonile elektroonilisel teel mitmeaastase programmi rakendusperioodile eelneva aasta 31. märtsiks. Esimene periood hõlmab aastaid 2009–2010. Selle perioodi kohta esitatakse riiklik programm 15. oktoobriks 2008.

2. Riikliku programmi esitamisel kasutavad liikmesriigid:

a) STECFi kehtestatud vorme ja juhiseid programmi tehniliste ja teaduslike aspektide puhul;

b) komisjoni koostatud finantsvorme programmi rahaliste aspektide puhul.

Artikkel 3

Riiklik koordineerimine ning koordineerimine komisjoni ja liikmesriikide vahel

1. Iga liikmesriik määrab riikliku kontaktisiku, kes vahendab komisjoni ja liikmesriikide teabevahetust seoses riiklike programmide koostamise ja rakendamisega.

2. Kui riiklikus programmis osaleb mitu asutust, vastutab riiklik kontaktisik riikliku programmi koordineerimise eest. Sellega seoses kutsutakse korra aastas kokku riiklik koordineerimiskoosolek. Vajaduse korral võib korraldada ka teise koosoleku. Kõnealused koosolekud korraldab riiklik kontaktisik ja sellel osalevad ainult riikliku programmiga seotud asutuste esindajad. Komisjon võib nimetatud koosolekutest osa võtta.

3. Lõikes 2 osutatud riikliku koordineerimiskoosoleku aruanne lisatakse määruse (EÜ) nr 199/2008 artikli 7 lõikes 1 osutatud aastaaruandele.

4. Ühenduse rahalist toetust lõikes 2 osutatud koosolekutele saab juhul, kui liikmesriik järgib käesoleva artikli sätteid.

Artikkel 4

Piirkondlik koordineerimine

1. Määruse (EÜ) nr 199/2008 artikli 5 lõikes 1 nimetatud piirkondlikel koordineerimiskoosolekutel hinnatakse riiklike programmide piirkondliku koordineerimise aspekte ja antakse vajaduse korral soovitusi riiklike programmide paremaks integreerimiseks ja ülesannete jagamiseks liikmesriikide vahel.

2. Koosoleku juhataja määratakse piirkondliku koordineerimiskoosoleku poolt komisjoni nõusolekul kaheks aastaks.

3. Piirkondliku koordineerimiskoosoleku võib kokku kutsuda korra aastas. Komisjon teeb juhataja nõusolekul ettepaneku koosoleku volituste kohta ja need edastatakse artikli 3 lõikes 1 osutatud riiklikele kontaktisikutele kolm nädalat enne koosolekut. Liikmesriigid esitavad komisjonile osalejate nimekirja kaks nädalat enne koosolekut.

Artikkel 5

Aastaaruande esitamine

1. Liikmesriigid esitavad määruse (EÜ) nr 199/2008 artikli 7 lõikes 1 osutatud aastaaruande elektroonilisel teel igale riikliku programmi rakendamise aastale järgneva aasta 31. maiks. Aastaaruanne hõlmab eelkõige mitmeaastases ühenduse programmis osutatud moodulite ja osade ning artikli 1 punktis a nimetatud piirkondade kaupa jaotatud järgmisi andmeid;

a) ülevaade programmi täitmisest aasta jooksul koos kavandatud meetmete tulemuste üksikasjaliku kirjeldusega;

b) analüütilise arvestuse elemendid aasta lõikes.

2. Aastaaruande esitamisel kasutavad liikmesriigid:

a) STECFi kehtestatud vorme ja juhiseid programmi tehniliste ja teaduslike aspektide puhul;

b) komisjoni koostatud finantsvorme programmi rahaliste aspektide puhul.

Artikkel 6

Ühenduse finantsabi vähendamine

1. Määruse (EÜ) nr 199/2008 artikli 8 lõike 5 punktides a ja b osutatud ühenduse finantsabi vähendamine peab olema proportsioonis nädalate arvuga, mille võrra ületati artiklites 2 ja 5 osutatud tähtpäevi. Vähendamise proportsioon on 2 % ühenduse kogu finantsabist iga kahenädalase viivitusperioodi kohta, kusjuures vähendamise ülemmäär on 25 % riikliku programmi aastasest kogumaksumusest.

2. Määruse (EÜ) nr 199/2008 artikli 8 lõike 5 punktis c osutatud ühenduse finantsabi vähendamine peab olema proportsioonis juhtude arvuga, mil lõpptarbijale jäeti andmed edastamata. Vähendamise proportsioon on 1 % ühenduse kogu finantsabist ühe teabenõude täitmata jätmise kohta, kusjuures vähendamise ülemmäär on 25 % riikliku programmi aastasest kogumaksumusest.

3. Kui kohaldatakse nii lõiget 1 kui lõiget 2, ei ületa vähendamise kumulatiivne ülemmäär 25 % riikliku programmi aastasest kogumaksumusest.

Artikkel 7

Teadusuuringud merel

1. Ühenduse finantsabi saamiseks kõlblike merel toimuvate teadusuuringute loetelu, millele on viidatud määruse (EÜ) nr 199/2008 artiklis 12, sätestatakse mitmeaastases ühenduse programmis.

2. Komisjon võib lõikes 1 osutatud loetelu STECFi nõuannete põhjal ajakohastada ja lubada liikmesriikidel merel toimuvate teadusuuringute kavandamist muuta.

Artikkel 8

Lähteandmete ja metaandmete haldamine

1. Määruse (EÜ) nr 199/2008 artiklis 13 osutatud riiklikud elektroonilised andmebaasid ühendatakse siseriikliku arvutivõrguga, mis võimaldab kulutasuvat andmete ja teabevahetust liikmesriikides.

2. Igal liikmesriigil on üks keskne veebisait, kuhu on koondatud kõik määruse (EÜ) nr 199/2008 kohase andmekogumisraamistikuga seotud andmed. Juurdepääs sellele veebisaidile on kõigil riiklikus andmekogumisprogrammis osalejatel.

Artikkel 9

Teave andmetaotluste ja andmete edastamise kohta

1. Määruse (EÜ) nr 199/2008 artikli 20 kohaldamiseks koondavad liikmesriigid elektroonilisse andmebaasi teabe saadud andmetaotluste ja nendepoolsete vastuste kohta ning teevad selle komisjoni nõudmisel komisjonile kättesaadavaks.

2. Lõikes 1 nimetatud andmebaas sisaldab järgmisi andmeid:

a) taotlused, taotluste kuupäevad, küsitud andmete liik ja eesmärk, lõpptarbija kirjeldus;

b) vastused, vastuste kuupäevad ja edastatud andmete liik.

Artikkel 10

Teadusliku nõustamise toetamine

1. Selleks et tagada teadmiste piisavalt kõrge tase, võib ühendus rahaliselt toetada ekspertide osalemist piirkondlike kalavarude majandamise organisatsioonide, milles ühendus on lepinguosaline või vaatleja, ja teadusliku nõustamisega tegelevate rahvusvaheliste teadusasutuste asjakohastel teaduskoosolekutel, nagu on osutatud määruse (EÜ) nr 199/2008 artiklis 23.

2. Komisjon esitab liikmesriikidele iga aasta 15. detsembriks nende koosolekute loetelu, mille puhul ühendus võib ekspertide osalemist järgneval aastal rahaliselt toetada.

3. Ühenduse rahaline toetus ekspertide osalemisele teaduskoosolekutel piirdub maksimaalselt kahe eksperdiga liikmesriigi kohta.

Artikkel 11

Jõustumine

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 14. juuli 2008 Komisjoni nimel komisjoni liige Joe BORG

(1) ELT L 60, 5.3.2008, lk 1.